
ACADEMIA ROMÂNĂ

INSTITUTUL DE LINGVISTICĂ „IORGU IORDAN – AL. ROSETTI”

Raport de consultanţă privind calitatea limbii române folosite în audiovizual

REZULTATELE MONITORIZĂRII POSTURILOR DE RADIO ŞI TELEVIZIUNE

în perioada 20 martie − 20 aprilie 2009

În perioada 20 martie – 20 aprilie 2009, au fost monitorizate (de către echipa alcătuită din Blanca Croitor, Andreea Dinică, Adina Dragomirescu, Ana-Maria Mihail, Carmen Mîrzea Vasile, Isabela Nedelcu, Alexandru Nicolae, Irina Nicula, coordonatori Marina Rădulescu-Sala şi Rodica Zafiu) 4 posturi de radio (Radio România Actualităţi, Radio România Cultural, Radio Bucureşti şi Radio Guerrilla) şi 12 posturi de televiziune (Antena 1, Antena 3, B1 TV, Kanal D, N24, OTV, Prima TV, Pro TV, Realitatea TV, TVR 1, TVR 2, TVR Cultural). S-au efectuat 300 de ore de monitorizare, urmărindu-se în primul rând transmisiunile de la ore de vârf, în special emisiunile de ştiri şi dezbateri. Au fost monitorizate sub aspect lingvistic, ca de obicei, doar intervenţiile verbale şi mesajele scrise (titrări, crawluri) pentru care îşi asumă responsabilitatea redactorii şi colaboratorii posturilor respective. S-a păstrat sistemul din monitorizările precedente, separându-se erorile elementare, clare, indiscutabile, care pot fi verificate cu uşurinţă cu ajutorul instrumentelor normative existente, de cele mai puţin evidente, mai puţin importante sau de cele în cazul cărora sunt posibile controverse (şi chiar oscilaţii ale normelor). Astfel, am disociat rezultatele monitorizării în tabelele de erori pentru fiecare post monitorizat (însoţite, ca şi până acum, de indicarea formei corecte) şi o listă de recomandări. 
*

I. Comparaţia cu monitorizările precedente, din cursul anului 2008, arată că, în genere, tind să se repete aceleaşi greşeli, dar există variaţii în ceea ce priveşte frecvenţa lor. Am constatat o anumită reducere a greşelilor elementare de ortografie (scrierea cu cratimă şi i final) şi de morfologie (genitiv-dativul în -ei/-ii), a formulelor ambigue produse de nemarcarea relaţiilor sintactice dintre cuvinte şi a dezacordurilor. În acelaşi timp, au continuat să fie destul de numeroase neglijenţele de (tehno)redactare de pe crawluri, din titluri şi din alte texte afişate pe ecran, precum şi acele greşeli foarte răspândite în româna actuală, de care mulţi vorbitori nu reuşesc să se dezobişnuiască: înlocuirea formelor adverbiale maximum şi minimum cu  cele ale adjectivelor corespondente, maxim şi minim, omiterea prepoziţiei (gramaticalizate) pe în faţa pronumelui care, folosirea secvenţei ca şi în locul lui ca, folosirea invariabilă a numeralelor care ar trebui să aibă formă feminină, topica greşită a semiadverbului mai etc.

II. Având în vedere că raportul complet de monitorizare şi anexele sale cuprind o clasificare şi o descriere detaliată a greşelilor, vom prezenta în continuare doar o selecţie a celor mai grave abateri înregistrate în această perioadă. Ierarhizarea lor este relativă, pentru că ţine seama, în primul rând, de criteriul (destul de subiectiv, dar important pentru mass-media) al stigmatizării culturale: sunt grave greşelile pe care destinatarii (chiar nespecialişti) le asociază automat cu lipsa de educaţie şi de cultură a vorbitorului.


1. Greşeala elementară de scriere cu doi „i” în loc de unul – „5 arbitrii vor fi audiaţi şi mâine la DNA” (TVR 2, 15.IV); corect: arbitri – este descalificantă, pentru că arată lipsa unor deprinderi ortografice care ar fi trebuit să se formeze în primii ani de şcoală.

 
2. Din categoria greşelilor elementare face parte şi plasarea virgulei între subiect şi predicat, adică încălcarea uneia dintre cele mai cunoscute reguli ale punctuaţiei româneşti: „Preşedintele Marko Bela, a declarat” (Antena 3, 4.IV); „Ecaterina Andronescu, a declarat” (B1 TV, 30.III); „Marian Vanghelie, a evitat” (B1 TV, 31.III).

3. Forma de genitiv ouălelor, cu reduplicarea articolului hotărât – „obiceiul încondeierii ouălelor” (Radio Bucureşti, 13.IV), „artizanii încondeierii ouălelor” (TVR Cultural, 15.IV); corect: ouălor – este tipică pentru vorbirea incultă, periferică, adesea ridiculizată chiar în mass-media.

4. Chiar dacă nu priveşte propriu-zis folosirea limbii române, pronunţarea greşită a numelor proprii străine este regretabilă şi produce efecte involuntar comice. Sunt grave deformările unor nume proprii care ar trebui să facă parte din bagajul cultural minimal: „Pisicile, micii gardieni ai Muzeului Ermitaj [pronunţat: hermitegi] din Sankt Petersburg” (N24, 16.IV; probabil că în redactarea ştirii s-a păstrat nejustificat grafia engleză a numelui – Hermitage); corect: [ermitaj]; „Marchizul de Sade [pronunţat: sade]” (Antena 1, 1.IV); corect: [sad]. 


5. Banalizată prin frecvenţă, dar tot descalificantă, este omiterea prepoziţiei (gramaticalizate) pe în faţa pronumelui care cu funcţia de complement direct. Greşeala apare mai ales în vorbirea liberă şi a fost înregistrată la mai multe posturi de televiziune şi de radio: „Depinde de viitorul tău care-l previzionezi” (B1 TV, 12.IV); „Cu conexiunile care o să le abordăm” (OTV, 31.III); „Una şi mai tare, care am aflat-o ieri aicea” (OTV, 31.III); „Bătălia care a dus-o patru ani cu Băsescu” (Realitatea TV, 20.III); „La următoarele noastre întâlniri care le vom face” (Realitatea TV, 27.III); „În legătură cu suspiciuni care le ai în legătură cu…” (Antena 3, 26.III); „Despre problemele care le aveţi cu legea unică de salarizare” (Radio România Actualităţi, 16.IV) etc. 

 6. O greşeală frecventă o reprezintă dezacordul numeralului compus: „Doisprezece persoane au fost arestate” (B1 TV, 9.IV); „Nu poate depăşi doisprezece minute” (Kanal D, 15.IV); „doisprezece mii de euro” (Realitatea TV, 8.IV); „aproximativ doisprezece mii” (N24, 16.IV); „doisprezece milioane de euro” (TVR 1, 24.III); corect, în toate cazurile de mai sus: douăsprezece; „douăzeci şi unu de universităţi” (Prima TV, 13.IV; corect: douăzeci şi una); „Două sute douăzeci şi una de hectare” (Realitatea TV, 25.III; corect: douăzeci şi unu). La fel de frecventă este utilizarea invariabilă a numeralului pentru exprimarea orei: „ora doisprezece” (Antena 1, 11.IV); „care va avea loc joi, începând cu ora doisprezece” (B1 TV, 16.IV); „după doisprezece noaptea” (Prima TV, 10.IV); „în intervalul orar zece − doisprezece” (Radio România Actualităţi, 16.IV); corect, în toate cazurile de mai sus: douăsprezece.

7. Confuzia paronimică mostră–monstru a produs forma hibridă, incultă, monstră: „Baschetul american a mai oferit o monstră de spectacol”; „au oferit o monstră de fotbal total” (Kanal D, 23.III) – corect: o mostră. O inovaţie nerecomandabilă este şi verbul a semesa: „Nu vă opriţi din a semesa”; „va putea să semeseze” (TVR 1, 28.III); preferabil: Trimiteţi în continuare SMS-uri/mesaje; va putea să trimită SMS-uri/mesaje. 
8. Dintre inadvertenţele lexicale, atrag atenţia în special cele din enunţurile următoare: „pentru a imortaliza numerele de telefon” (OTV, 3.IV); corect: pentru a nota numerele; „temperaturile din zori vor fi minuscule” (Pro TV, 14.IV); corect: vor fi foarte mici, scăzute etc.; „aveţi paşaport român” (OTV, 9.IV); corect: paşaport românesc.
9. Abuzul de împrumuturi şi calcuri din engleză poate fi ilustrat prin două exemple: „Da, din partea Ministerului de Externe. Mă refer acum la preşedinte, splitasem discuţia” (Antena 3, 10.IV); corect: schimbasem/reorientasem discuţia; verbul a splita (din engl. to split „a disocia, a separa, a schimba”) nu există în limba română; „Comisia Europeană cere ca, în linie cu angajamentele asumate” (TVR 1, 11.IV); corect: în acord cu angajamentele (engl. in line with „potrivit cu, în acord cu”).

10. Este greşită – dar extrem de răspândită, cum s-a văzut şi în monitorizările precedente – utilizarea secvenţei ca şi în locul lui ca, atunci când sensul subordonatului este calitativ sau de relaţie: „vor fi date ca şi amintire” (Antena 1, 1.IV); „Un proiect care va fi, cred, al doilea ca şi dimensiune” (B1 TV, 12.IV); „i-au adus la barul care serveşte ca şi sediu” (Kanal D, 4.IV); „Ca şi profesor, trebuie să ai o ţinută”  (OTV, 25.III); „ce vă recomandă, ca şi om, să ocupaţi această funcţie” (OTV, 11.IV); „Dumneavoastră, ca şi lider al organizaţiei de tineret” (Realitatea TV, 24.III); „ca şi pensionar, primeşte banii după Paşte” (Realitatea TV, 18.IV); „dumneavoastră ca şi originară din Bucovina” (Radio România Cultural, 19.IV); „Doamnelor, poate n-aţi ştiut ce să pregătiţi ca şi garnitură” (Prima TV, 12.IV); „Hotărăşte ca şi magistrat, ca şi om de drept” (Antena 3, 26.III); corect, în toate cazurile de mai sus: ca. Introducerea metadiscursivă a substantivului virgulă pentru a evita rostirea cacofonică nu este un mijloc elegant de evitare a cacofoniei; din contră, acest artificiu, ca şi utilizarea secvenţei ca şi, atrage atenţia asupra inabilităţii vorbitorului: „Că, virgulă, câteodată, părinţii Alexandrei...” (OTV, 25.III); posibilă soluţie: Că, uneori, părinţii Alexandrei; „A fiinţat în acea familie ca, virgulă, copil natural” (OTV, 25.III); recomandabil: A fiinţat în acea familie ca un copil natural.

III. La cele de mai sus, se pot adăuga alte câteva greşeli tipice: topica greşită a semiadverbului mai („Mai mi-aduci un rinichi”, OTV, 30.III; corect: îmi mai aduci), formele hibride de indicativ imperfect ale verbelor a vrea/a voi („Tocmai asta vroiam să vă întreb”, Radio România Cultural, 24.III; corect: voiam), forma de conjunctiv să aibe: „să aibe grijă” (Kanal D, 26.III; corect: să aibă); forma trebuiesc, neacceptată de normă: „acestea trebuiesc făcute la scară largă” (Prima TV, 12.IV; corect: trebuie), infinitivul (a) place, în componenţa unor moduri şi timpuri verbale: „Ţi-ar place acest lucru?” (TVR 1, 26.III; corect: ar plăcea), confuziile între desinenţele de plural: „Toate pronosticele sunt date peste cap” (TVR 2, 13.IV); corect: pronosticurile; „aşa-zisele state paradise fiscale” (N24, 3.IV); corect: paradisuri etc.

